Document ID: /roh_data/filtered/fineweb-2-filterrobots_roh.jsonl.gz/20004

I regia malsegirtad en il mund da l'economia a Londra, manegian ils dus Tuatschins. Blers clients s'infurmeschian e dumondian tge consequenzas ch'in Brexit avess. A quels cusseglia lur banca da simplamain far nagut e spetgar la votaziun da gievgia, ils 23 da zercladur.
In pfund flaivel n'è betg bun per la Svizra
Quitads fetschia il mument in zichel la glivra, il pfund (£), manegia Pascal Wyser che lavura dapi dus onns a Londra e fa dasperas anc in studi d'economia e da finanzas: Tar in Brexit daventass la glivra pli flaivla e cunquai il franc svizzer pli ferm. Quai fiss natiralmain gist il cuntrari da quai che l'economia ed il turissem svizzer dovran.
Mo era persunalmain spetgan ils dus sursilvans cun tensiun la votaziun sche la Gronda Britannia duai restar en l'Uniun Europeica u sortir. Schegea ch'els èn persvas che la plazza da finanzas da Londra dovra persunas da l'exteriur per pudair surviver, fa in pussaivel Brexit in zichel mal il venter: Bancas che na rendan betg na dovran betg uschè blers lavurers da pajais esters. Ed: quellas bancas pudessan transferir lur sedia en autras metropolas sco per exempel a Frankfurt, di Andrea Rauti-Wyser che viva dapi tschintg onns a Londra.
RR Actualitad 12:00